L-Ewropej jistennew li l-UE tagħmel aktar f'firxa ta' oqsma ta' politika, bit-terroriżmu, il-qgħad u l-ambjent f'ras il-lista. Dan juruh ir-riżultati tal-istħarriġ. Sejħiet għal aktar azzjoni mill-UE Meta ġew mistoqsija jekk l-UE għandhiex tagħmel aktar jew anqas fuq firxa ta' 15-il qasam ta' politika ewlieni , mill-politika ekonomika u l-migrazzjoni sal-ugwaljanza bejn is-sessi, maġġoranza assoluta ta' dawk li wieġbu (aktar minn 50%) b'mod konsistenti qalu li jistennew aktar azzjoni mill-UE. Tal-anqas 75% riedu li l-UE tieħu aktar azzjoni fil-ġlieda kontra t-terroriżmu u l-qgħad u fil-protezzjoni ambjentali. Il-perċezzjonijiet dwar l-azzjonijiet tal-UE qed jinbidlu Dwar kwistjonijiet ewlenin bħat-terroriżmu, il-migrazzjoni u l-qgħad, il-maġġoranza għadhom iqisu li l-azzjoni tal-UE hija insuffiċjenti aktar milli adegwata, iżda s-sodisfazzjon qed jiżdied. Il-ġlieda kontra t-terroriżmu – 32% ta' dawk li wieġbu jqisu li l-UE għamlet biżżejjed, żieda minn 23% f'April 2016; Il-migrazzjoni – 26% ta' dawk li wieġbu jqisu li l-UE għamlet biżżejjed, żieda minn 19% f'April 2016; Il-qgħad – 29% ta' dawk li wieġbu jqisu li l-UE għamlet biżżejjed, żieda minn 23% f'April 2016. Dwar l-ugwaljanza bejn is-sessi, il-provvista tal-enerġija, il-politika industrijali u l-agrikoltura, aktar nies huma tal-fehma li l-UE qiegħda tagħmel biżżejjed. Ir-riżultati jvarjaw ħafna. Pereżempju, 27% taċ-Ċeki li wieġbu jqisu l-azzjoni tal-UE mhijiex adegwata fil-ġlieda kontra l-qgħad, meta mqabbla ma' 92% tal-Griegi li wieġbu. Il-pajjiżi tal-UE għandhom jimxu id f'id fuq kwistjonijiet ta' politika barranija Maġġoranza ċara trid li l-Istati Membri jaġixxu b'mod konġunt fix-xena internazzjonali. Madwar 7 minn kull 10 ta' dawk li wieġbu jaħsbu li ħidma komuni bejn il-pajjiżi tal-UE hija l-aħjar mod kif nirrispondu għas-setgħa u l-influwenza dejjem jiżdiedu tar-Russja (71%) u taċ-Ċina (71%), għall-instabbiltà tad-dinja Għarbija/Musulmana (71%) u għall-presidenza ta' Donald Trump fl-Istati Uniti (68%). Is-sejbiet, li tħabbru fit-18 ta' Settembru, joħorġu minn stħarriġ tal-Ewrobarometru li sar għall-Parlament Ewropew f'April 2018 u jkomplu fuq l-ewwel rapport li ġie ppubblikat f'Mejju Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF